送李察推
作者：郭祥正
朝代：宋

paragraphs: 去年遇君陵陽峰，杜鵑聲亂桃花紅。
佳人玉指接玉板，勸我一醉三百鍾。
醉來騎鯨赴瑤闕，不記當時與君别。
溪上扁舟破雪歸，樓前芳草還春發。
白頭太守重相過，開樽大笑呼瓊娥。
向來十客七已去，唯與杜九聞清歌。
歌聲繞梁離思苦，聽不得終淚如雨。
回首茫茫天地中，聚散百年能幾許。
今朝此地重相逢，秋漢無情江月空。
把酒與君須醉倒，已知後會皆衰翁。
陵陽樂事那復得，官賤食貧身愈迫。
擊劍高吟非故鄉，何時共作滄浪客。